એ રાત્રે છાવણીના મુખ્ય દરવાજા પર ચોકીયાતદળના એક ભાગ તરીકે પોલદેક ફેફરબર્ગ ઊભો હતો, ત્યારે રસ્તા પરથી મોટરસાઇકલના એન્જિનોના અવાજ આવતાં સંભળાયા. પેનઝરોની માફક મોટરસાઇકલો પણ આગળ ચાલી જવાને બદલે છાવણી તરફ જ વળી હોય તેવું તેને લાગ્યું. એસએસના ડેથ-હેડના ચિહ્નવાળી પાંચ મોટરસાઇકલો અંધારામાંથી બહાર આવતી દેખાઈ અને મોટા અવાજ સાથે વાડની બાજુમાં ઊભી રહી. એ ઘટનાને યાદ કરતાં પોલદેક કહે છે કે એસએસના એ યુવાનો એન્જિનો બંધ કરીને નીચે ઉતર્યા, અને ચાલતાં-ચાલતાં દરવાજા તરફ આવવા લાગ્યા. એ સાથે જ આ નવાંગતુકોને તરત જ ગોળીએ દઈ દેવા કે કેમ એ બાબતે છાવણીની અંદર બેઠેલા હથિયારધારીઓ વચ્ચે ગરમાગરમ ચર્ચાઓ થવા લાગી!